
I.

Charakteristika

1. Ionizujúce žiarenie je prúd fotónov (krátkovlnné elektromagnetické žiarenie), elektrónov, protónov, neutrónov a iných častíc schopný priamo alebo nepriamo ionizovať atómy a molekuly prostredia, ktorým prechádza. Ionizujúce žiarenie je merateľné. Spravidla sa meria dávkový príkon v µGy/h, mGy/h alebo v Gy/h (na účely tohto metodického listu možno použiť prevodný vzťah pre žiarenie gama 1 Gy/h = 1 Sv/h = 100 R/h). Prístroje, ktoré merajú dávkový príkon, sa nazývajú rádiometre. Dávkový príkon meraný 1 m nad terénom v neprítomnosti zdroja ionizujúceho žiarenia alebo rozptýlených rádioaktívnych látok (ďalej len „RaL“) je odhadom prírodného pozadia v danom mieste; v Slovenskej republike sa pohybuje v rozpätí od 0,05 do 0,30 µGy/h (µSv/h). Ionizujúce žiarenie emitujú rádioaktívne látky a iné zdroje ionizujúceho žiarenia (napríklad röntgeny, urýchľovače častíc alebo jadrový reaktor). U rádioaktívnych látok rozptýlených na ploche (s objemom) sa meria plošná aktivita zdroja alebo objemová aktivita zdroja v Bq/cm2 alebo v Bq/cm3. Prístroje, ktoré merajú plošnú aktivitu, sa nazývajú merače kontaminácie.

2. Ionizujúce žiarenie rozdeľujeme na prenikavé žiarenie (gama, X  a neutróny) a na žiarenie neprenikavé (beta, alfa a ostatné nabité častice). Prenikavé žiarenie možno vo všeobecnosti veľmi ťažko odtieniť, dá sa však vhodnými tieniacimi materiálmi významne zoslabiť. Neprenikavé žiarenie možno odtieniť už tenkou vrstvou tieniaceho materiálu, ktorou nabitá častica nepreletí.

3. Nebezpečenstvo z ionizujúceho žiarenia vyplýva z vonkajšieho ožiarenia ionizujúcim žiarením (celotelové, lokálne alebo povrchové), alebo s možnosťou vonkajšej kontaminácie tela alebo vnútornej kontaminácie tela rozptýlenou rádioaktívnou látkou. Účinnosť povrchového ožiarenia sa zvyšuje, ak sú nechránené časti tela povrchovo kontaminované rádioaktívnymi látkami; takéto ožiarenie môže viesť až k popáleniu kože. Ožiarenie osôb je merateľné, dávka ožiarenia sa meria (oceňuje) v µGy, mGy alebo v Gy. Prístroje, ktoré merajú (oceňujú) dávku ožiarenia, sa nazývajú dozimetre.

4. Biologické účinky ionizujúceho žiarenia sa rozdeľujú na stochastické účinky a deterministické účinky, pričom 

a) stochastické (náhodné, oneskorené) účinky ionizujúceho žiarenia vznikajú v priebehu rokov; v dôsledku stochastických účinkov vzniká rakovina a genetické následky, ktorých pravdepodobnosť vzniku je úmerná veľkosti dávky, ktorou bola osoba zasiahnutá; účinky nevznikajú len po prekročení určitej prahovej hodnoty dávky, ale každá dávka zvyšuje pravdepodobnosť vzniku poškodenia; z uvedeného vyplýva jeden z princípov radiačnej ochrany, a to aby veľkosť dávky, ktorou bola osoba zasiahnutá, bola minimalizovaná,

b) deterministické (môžu vyvolať chorobu z ožiarenia, poškodenie očnej šošovky, popálenie kože, poškodenie iného orgánu alebo tkaniva); účinky ionizujúceho žiarenia vznikajú pri ožiarení človeka vyššou dávkou než prahovou dávkou; k ochoreniu môže dôjsť po vonkajšom ožiarení, ako aj po výraznej vnútornej kontaminácii rádioaktívnymi látkami; klinické príznaky choroby z ožiarenia môžu nastať pri celotelovom jednorazovom ožiarení už po dávke ožiarenia 1 Gy v priebehu 24 hodín; zmeny krvného obrazu sa prejavujú už po dávke 0,5 Gy od jedného dňa  do troch dni po zasiahnutí; pri lokálnom jednorazovom ožiarení sa klinické príznaky (poškodenie kože) môžu objaviť už o jeden týždeň alebo až dva týždne po dávke 3 Gy; z uvedeného vyplýva ďalší princíp radiačnej ochrany, a to princíp neprekročiteľnosti limitných hodnôt.

5. Priebeh choroby z ožiarenia rozdeľujeme spravidla do štyroch časových úsekov. Po ožiarení nasleduje obdobie počiatočných príznakov (celková nevoľnosť, nechutenstvo, pocit na zvracanie, smäd, bolesti hlavy, krvácanie z nosa, vnútorné krvácanie a podobne), ktoré trvajú niekoľko hodín alebo dní. Intenzita ťažkostí      a dĺžka počiatočných príznakov závisí od veľkostí dávky. Nasleduje obdobie bez klinických príznakov (druhé štádium). Dĺžka obdobia, keď postihnutí nemajú žiadne ťažkosti, je opäť rôzna – podľa veľkosti dávky. Tretím štádiom akútnej choroby z ožiarenia je obdobie vystupňovaných klinických príznakov. U postihnutých sa prejavuje zhoršením celkového stavu, postihnutý trpí horúčkami, rozvrátením (nabúraním) imunitných obranných mechanizmov, krváca zo slizníc, prejavuje sa celková zvýšená krvácavosť predovšetkým na koži. Tieto prejavy vrcholia pri dávkach okolo 6 Gy medzi 7. až 9. dňom po ožiarení, pri dávkach okolo 4 Gy okolo 20. dňa po ožiarení. Pri dávkach od 6 Gy do 10 Gy nastupujú už po štyroch až siedmich dňoch ožiarenia výrazné črevné ťažkosti       a hnačky, niekedy aj krvavé zvracanie, krvácanie z čriev s nebezpečenstvom chirurgických komplikácií. Pri dávkach nad 4 Gy je približne 50 % pravdepodobnosť úmrtia do jedného mesiaca. Pri dávkach niekoľko desiatok Gy dochádza k vzniku neuropsychickej formy choroby z ožiarenia, ktorá v závislosti od veľkosti dávky môže viesť v priebehu niekoľkých hodín ku klinickej smrti. Ak celotelová dávka nie je príliš vysoká (jednotky Gy), v závislosti od individuálnej „odolnosti“ ožiarenej osoby, po šiestich až ôsmich týždňoch sa začnú prejavovať známky postupného zlepšovania zdravotného stavu – rekonvalescencie postihnutého (štvrté štádium).

6. Zdroje ionizujúceho žiarenia (ďalej len „zdroj“): 

a) rádionuklidový žiarič (ďalej len „žiarič“) je rádioaktívna látka alebo predmet, ktorý obsahuje rádionuklidy alebo je nimi znečistený vo väčšom rozsahu ako ustanovuje všeobecne záväzný právny predpis; základné charakteristiky žiaričov: 

 1a.  druh rádionuklidu (druh a energia emitovaného žiarenia),
            2a.  aktivita (určuje, koľko jadier sa rozpadne za sekundu – meria sa v Bq),

 3a.  polčas rozpadu (určuje čas, za ktorý klesne aktivita žiariča na polovicu),

 4a.  stav žiariča z hľadiska možnosti rozptylu radionuklidov,

 5a. uzatvorený žiarič (ak nie je mechanicky poškodený nemôže dôjsť k rozptylu rádionuklidov mimo žiariča),

 6a.  otvorený žiarič (možný rozptyl rádionuklidov do okolia),

 7a. dávkový príkon v definovanej vzdialenosti od žiariča (napríklad na povrchu zdroja, vo vzdialenosti 1 m od žiariča, na miestach možného pobytu osôb),

 8a.  chemické zloženie žiariča,

 9a.  údaje o obale a tienení žiariča,

b) zariadenie, ktoré žiarič obsahuje (napríklad rôzne meracie prístroje – vlhkomery, hrúbkomery alebo hladinomery),
c) zariadenie, pri prevádzke ktorého vznikajú rádionuklidy (napríklad jadrový reaktor, urýchľovače na pracoviskách experimentálnej fyziky),
d) zariadenie, pri prevádzke ktorého vzniká ionizujúce žiarenie s energiou väčšou ako 5 keV (napríklad röntgenové prístroje a urýchľovače slúžiace na ožarovanie zariadením gama a elektrónmi).

II.

Predpokladaný výskyt

a) 1.  Možné miesta s nebezpečenstvom ionizujúceho žiarenia: 

b) objekty, v ktorých sa nachádzajú pracoviská s otvorenými alebo uzavretými žiaričmi alebo miesta ich uloženia, resp. skladovania; sú to predovšetkým jadrové zariadenia, oddelenia nukleárnej medicíny, rádioterapeutické pracoviská, defektoskopické pracoviská; Úrad jadrového dozoru Slovenskej republiky (ďalej len „úrad“) vykonáva licencovane a evidenciu týchto pracovísk, ktoré musia mať spracovaný havarijný plán; krajské riaditeľstvo Hasičského a záchranného zboru musí mať zoznam týchto objektov nachádzajúcich sa v jeho zásahovom obvode so základnými údajmi z havarijného plánu charakterizujúcimi používané zdroje, druh radiačného rizika (či môže dôjsť k akútnemu ožiareniu, rozptylu rádioaktívnych látok a kontaminácii, radiačnej havárii) pri rôznych zásahoch; pracoviská so zdrojmi sú označené bezpečnostnou značkou,
c) miesta mimo stálych objektov, kde sa vyskytujú žiariče a zariadenia, v ktorých sa nachádzajú rádioaktívne látky z rôznych dôvodov, napríklad mobilné defektoskopické pracoviská,
d) prepravné prostriedky, v ktorých sa dopravujú zdroje v prepravných kontajneroch a v obaloch; prepravné prostriedky prepravujúce rádioaktívne látky alebo iné zdroje musia zodpovedať príslušným predpisom,
e) miesta, kde sa nepredpokladá, že by sa zdroje mohli nachádzať (napríklad zdroje bez riadneho označenia, zabudnuté alebo úmyselne odložené zdroje    v železnom šrote alebo vo výrobkoch z tohto šrotu),
f) miesta teroristického útoku (napríklad miesto výbuchu klasickej výbušniny na pracoviskách so zdrojmi, výbuch zbrane obsahujúcej zdroje alebo RaL s cieľom ich rozptýlenia, rozptýlenie otvoreného zdroja do ventilačnej jednotky určitého objektu, úmyselné spôsobenie požiaru najmä na pracoviskách            s otvorenými zdrojmi, miesta vhodné na kontamináciu pitnej vody, tzv. rádiotoxickými látkami).

2.
Pravdepodobnú možnosť ožiarenia a kontaminácie hasičských jednotiek predstavuje aj dopravná nehoda prepravného prostriedku s nákladom rádioaktívnej látky alebo iného zdroja, pri ktorej dôjde k porušeniu obalu žiariča.

III.

Ochrana

1. Z hľadiska taktiky hasičských jednotiek pri zásahu spočíva ochrana životov           a zdravia hasičov pred nebezpečenstvom ionizujúceho žiarenia a kontaminácie RaL predovšetkým v týchto zásadách: 

a) 
vytýčiť najmenej 50 m od predpokladaného žiariča na mieste udalosti vonkajšiu zónu a začať prieskum a meranie dávkového príkonu ionizujúceho žiarenia a plošnej aktivity žiariča (pri rozptýlenom zdrojov),
      b) hasiči vykonávajúci prieskum musia byť vystrojení rovnako ako pri činnosti v prostredí kontaminovanom rozptýlenými RaL,

c) vytýčiť hranicu tzv. bezpečnostnej zóny  na úrovni dávkového príkonu žiarenia 10 µGy/h (10 µSv/h, 1 mR/h) alebo na úrovni plošnej aktivity 10 Bq/cm2; bezpečnostná zóna je priestor, v ktorom treba zaviesť režimové opatrenia, dodržiavať zásady radiačnej ochrany a na okraji tejto zóny obmedziť pohyb jednotlivo zasahujúcich osôb na čas kratší ako 30 hodín až 100 hodín za rok,

d) zabrániť režimovými opatreniami vstupu nepovolaných osôb, obmedziť čas pobytu zasahujúcich osôb na mieste udalosti, merať a sledovať dávky ožiarenia u každého zasahujúceho hasiča vydanými dozimetrami (dávka je súčin hodnoty dávkového príkonu a času ožiarenia), zavedenie evidencie týchto osôb, vykonávanie dozimetrickej kontroly na hranici bezpečnostnej zóny, vykonávanie dekontaminácie osôb a vecných prostriedkov,

e) zásady radiačnej ochrany – rešpektovanie prípustnej dávky: 

1e. dostatočnou vzdialenosťou od žiariča (dávkový príkon klesá s druhou mocninou vzdialenosti),

2e.  minimálnym časom ožarovania (skrátiť pobyt v bezpečnostnej zóne alebo v blízkosti žiariča na najkratšiu možnú mieru; koľkokrát sa skráti čas ožarovania, toľkokrát sa zníži dávka),

3e.  tienením žiariča alebo osôb (napr. zoslabenie pre „bežné“ žiarenie gama dvakrát pre 2 cm ocele, 100-krát pre 12 cm ocele alebo 30 cm tehlovej steny),

f) miesto dislokácie hasičských jednotiek musí byť vždy mimo bezpečnostnej zóny, tzn. vo vnútornej zóne,
g) po vytýčení bezpečnostnej zóny pokračovať v radiačnom prieskume vytýčením hranice nebezpečnej zóny, t. j, hranice s nameraným dávkovým príkonom rovným 1 mGy/h (1 mSv/h, 100 mR/h) alebo nameranou plošnou aktivitou rovnou 1 kBq/cm2; nebezpečná zóna je priestor, v ktorom pobyt znamená potenciálne ohrozenie zasahujúcich osôb; pohyb jednotlivo zasahujúcich osôb na hranici nebezpečnej zóny treba obmedziť najviac na 50 hodín za rok a na 100 hodín za päť rokov (50 hodín pobytu pri príkone 1 mSv/h zodpovedá ročnému limitu dávky pre radiačných zamestnancov);       v nebezpečnej zóne môžu pracovať zasahujúce hasičské jednotky iba v nevyhnutnom prípade za podmienok uvedených v písmenách h) a i), a to      s nevyhnutným počtom hasičov a pri dodržiavaní režimových opatrení a zásad taktiky zasahujúcich hasičských jednotiek na RaL,
h) v prípade vstupu do nebezpečnej zóny treba zmerať dávkový príkon na mieste zásahu a stanoviť (vypočítať) čas pobytu vzhľadom na prípustné dávky,
i) prípustná dávka pre hasičov je 1 mSv raz za rok; za vopred stanovených podmienok možno pripustiť dávky zodpovedajúce limitom ožiarenia pre radiačných pracovníkov, tzn. 50 mSv za rok alebo 100 mSv za päť rokov; výnimočne možno jednorazovo pripustiť dávku 200 mSv a v odôvodnených prípadoch pri záchrane života alebo pri zabránení rozvoja radiačnej mimoriadnej situácie s rozsiahlymi spoločenskými a hospodárskymi následkami je prípustné ožiarenie zasahujúcich osôb na úrovni prahu deterministických účinkov (1 Sv až 2 Sv celotelového ožiarenia a 5 Sv až 10 Sv lokálneho ožiarenia kože),
j) o vzniknutej radiačnej situácii treba informovať úrad a Policajný zbor; úrad treba informovať aj o pobyte zasahujúcich osôb pri zásahu v bezpečnostnej zóne a v nebezpečnej zóne,
k) evidenciu osobných dávok treba archivovať v súlade s platnými všeobecne záväznými právnymi predpismi,
l) privolať v prípade potreby odborníkov úradu a zakresliť polohu zasahujúcich ožiarených osôb a polohu zdroja,
m) v prípade dôvodného podozrenia z ožiarenia zasahujúcej osoby treba zabezpečiť jej presun do špecializovaného zdravotníckeho zariadenia,
n) v prípade požiaru, keď nie je potvrdený rozptyl rádioaktívnych látok, viesť zásah tak, aby nedošlo k zasiahnutiu žiariča požiarom alebo k poškodeniu ochranného obalu žiariča.

2.  Ochranné prostriedky a ďalšie zariadenia: 

     a) ako ochrana pred rozptýlenými rádioaktívnymi látkami, keď hrozí povrchová a vnútorná kontaminácia osôb vdýchnutím alebo požitím RaL, sa používajú autonómne dýchacie prístroje a protichemické odevy, ktoré chránia proti kontaminácii; neposkytujú však ochranu proti vonkajšiemu ožiareniu žiarením gama a neutrónmi,
     b)  rádiometre na meranie dávkového príkonu (napríklad DC-3E-98) a merače kontaminácie na stanovenie plošnej kontaminácie,
g) osobné diagnostické dozimetre na evidenciu dávok ožiarenia u jednotlivých osôb (sú vyhodnocované nezávislou dozimetrickou službou) a skupinové elektronické dozimetre na meranie dávok a dávkových príkonov s nastaviteľnou úrovňou signalizácie (používajú sa na reguláciu pobytu osôb).

